Dirigent vier 30 jaar by die Oos-Kaapse Kinderkoor | News24
Dirigent vier 30 jaar by die Oos-Kaapse Kinderkoor
Van links is Liske Potgieter (alumnilid van OKKK), Lionel van Zyl en Amanda Engelbrecht. Foto: ERIKA FRIEND
LIONEL van Zyl vier vanjaar sy 30ste jaar as dirigent van die Oos-Kaapse Kinderkoor (OKKK) – saam met Amanda Engelbrecht wat hom die afgelope 30 jaar as répétitrice en begeleier byge-staan het.
Die Oos-Kaapse Kinderkoor is bekend vir hulle hoë standaard van koorsang, suiwer, engelagtige klank en ingewikkelde repertoire vir gelyke stemme. Die koorlede is talentvolle kinders van alle kultuurgroepe tussen die ouderdomme van 10 en 15 jaar.
Die koor tree dikwels in die Nelson Mandela Metro en omgewing op, en ooorsese toere word gewoonlik elke tweede jaar onderneem.
Tydens 'n besoek aan Estland is Lionel geïnspireer om 'n junior koor vir die OKKK te stig. Aan die einde van 2008 is die Oos-Kaapse Junior Kinderkoor gebore.
"In plaas daarvan om slegs 'n voedingskoor vir die OKKK te wees, het die Junior Kinderkoor byna onmiddellik 'n volwaardige, gewilde koor geword wat vandag steeds sy plek vol staan onder die bekwame leiding van dirigent Hanlie Young," het Van Zyl gesê.
Etlike alumni van die OKKK het professionele musici geword, onder andere bekende orrellis, Dr Mario Nell, asook Andiswa Makana wat pas in Duitsland die titelrol in die opera Aïda vertolk het.
In Die Baai tree die sopraan Liske Potgieter steeds as solis saam met die OKKK op.
Op Saterdag, 3 September, om 5nm, tree die OKKK saam met 'n besoekende Duitse orkes, die Camerata Academica Orchestra van Freiburg, in die Veremark-sentrum op. Kaartjies is beskikbaar by Computicket.